กสิกรจับลูกค้าเศรษฐี ตั้งเป้าเพิ่ม1แสนราย
กสิกรไทย รุกตลาดบนเล็งขยายฐานลูกค้าเงินฝาก 10 ล้านบาทขึ้นไป เพิ่ม 1 แสนราย หรือโต 1.2 หมื่นล้านบาท
29 ก.พ. 2555

กสิกรไทย รุกตลาดบนเล็งขยายฐานลูกค้าเงินฝาก 10 ล้านบาทขึ้นไป เพิ่ม 1 แสนราย หรือโต 1.2 หมื่นล้านบาท 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ปีนี้ธนาคารตั้งเป้าขยายฐานลูกค้าที่มีเงินฝากสูงกว่า 10 ล้านบาทขึ้นไป เพิ่มขึ้นเป็น 70% ของฐานเงินฝากรวม 1.25 ล้านล้านบาท เพื่อรองรับกลุ่มลูกค้าที่ลงทุนในตั๋วบี/อี ซึ่งจะได้ผลตอบแทนได้ต่ำลงจากการถูกเรียกเก็บเงินนำส่งเพื่อนำไปใช้หนี้กองทุนฟื้นฟูฯ
นายชาติชาย กล่าวว่า ปัจจุบันธนาคารมีสัดส่วนของตั๋วบี/อี อยู่ร่วม 3-4 หมื่นล้านบาท จึงคาดว่าลูกค้ากลุ่มนี้จะมีการกระจายการลงทุนไปยังผลิตภัณฑ์อื่นทดแทน เช่น กองทุน เงินฝาก ที่ขณะนี้มีแนวคิดจะขยายวงเงินคุ้มครองที่จะปรับลดลงในช่วงกลางปีนี้ให้สูงกว่าระดับ 1 ล้านบาทต่อบัญชี ซึ่งจะช่วยให้ผลิตภัณฑ์เงินฝากยังน่าดึงดูดใจเมื่อเทียบกับความเสี่ยง
ปัจจุบันลูกค้ากลุ่มนี้มีอยู่ 1.5 แสนราย กสิกรไทยมีส่วนแบ่งตลาดอยู่ 50% หรือ 7.5 หมื่นราย ฐานเงินฝากลูกค้ากลุ่มนี้ร่วม 7.8 หมื่นล้านบาท ภายในสิ้นปีนี้คาดว่าจะเพิ่มขึ้นเป็น 9.01 หมื่นล้านบาท และมีลูกค้าเพิ่มเป็น 1 แสนราย
นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย กล่าวว่า ปัจจุบันกลุ่มลูกค้าที่มีทรัพย์สินตั้งแต่ 10 ล้านบาทขึ้นไป มีมูลค่าเงินฝากถึง 70% ของเงินฝากในระบบ และมีศักยภาพในการเติบโตเฉลี่ย 4.5% จึงตั้งเป้าขยายฐานลูกค้าผ่านบริการเดอะวิสดอมกสิกรไทย ที่ให้บริการครอบคลุมทั้งการเป็นที่ปรึกษาทางการเงินและการให้สิทธิพิเศษ เช่น ใช้บริการตู้นิรภัย